  Руслан Нуриахметов Анжелика Тихонова корреспондент 6+ «Удмуртия» книгапоттонниын пиналъёслы шаерамы улӥсь пӧйшуръёс, нымы-кибыос но будосъёс сярысь «Почтовый ящик медведя» книга поттӥзы. Сое Удмурт кун университетысь естесственной тодосъя институтысь экологияя но инкуазь узырлыкез кутонъя кафедраысь профессор, биологи тодосъя доктор, Удмуртилэн кун премиезлэн кык пол лауреатэз Николай Ильминских дасяз. Ивортодэтъя «Удмуртия» агентстволэн корреспондентэз авторен пумиськылӥз но книга бордын ужан сюресэз сярысь тодӥз. Николай Ильминских Якшур-Бӧдья ёросысь Варавай гуртын вордӥськиз. Анай-атаез дышетӥсьёс вал: атаез покчи классъёсын визьнодаз, нош анаез биологилы дышетӥз. Соин ик доразы инкуазен герӟаськем книгаоссы ӧжыт ӧй вал. Ньыль но ӝыны аресказ лыдӟиськыны кутскыса, Николай Геннадьевич дорысьтызы но, гурт библиотекаысьтызы но инкуазь сярысь трос-трос книгаосты «ньылӥз». « Пичи дырысен трос лыдӟиськыса, мон ӟозъёсты но, кенӟалиосты но гуртын, нимаз клетка выллем лэсьтыса, вордӥсько вал, сюдӥсько вал. Тросгес нымы-кибыосын тунсыкъяськисько вал. Будосъёсты но тодӥсько вал. Тужгес но кудӥз эмъяны яра » Николай Ильминских, «Почтовый ящик медведя» книгалэн авторез Нылпиослы книга борды басьтӥськытозяз, Николай Ильминских 300 пала тодосъя статьяос, мукет авторъёсын валче 15 котыр монографиос гожтӥз. Удмуртиысь тодмо режиссёрен Лев Вахитовен шаерысьтымы инкуазь сярысь телеадӟытонъёс дасяны экспедициосы трос пол поталляз, ачиз ик программаослы сценарийёс дасялляз. Но нылпиослы книга гожтон сярысь ӧз ик малпаськылы. Книгапоттонние но телеадӟытонъёслы гожтэм сценарийёссэ кызьы ке радъяса поттон пумысен вазиськиз вал. « Шуисько, книга выллем поттоно вал. Соос учкизы, собере мон нош ик лыктӥ. Учкисько, соос ужало со книга котырын. Отын капчи кылэз, научно-популярной выллем. Сыӵе книга мон ӧй на гожъя вал. Статьяе сыӵе ӧвӧл одӥг но. Собере Юрий Васильевич (Кузнецов, «Удмуртия» книгапоттоннилэн кивалтӥсез – ред.) шуэ, милемлы, пе, кулэгес вал пичи пиналъёслы, кутске вал, пе, пӧрмоз-а, уз-а, кутске вал. Воксё пичи пиналъёслы, кин садике, покчи классъёсы ветлэ на. Я, шуисько, опытэ ӧвӧл, но йыринтом. Гуртэ бертӥ, пукси но гожтыны кутски. Кузьыли сярысь, кукушка сярысь… Пукси но, ӝыт ӵоже вить-а, мар-а сыӵе очерк гожтӥ » Николай Ильминских, «Почтовый ящик медведя» книгалэн авторез Книгапоттонниын ужасьёс веросъёссэ вылӥ дунъязы. Николай Геннадьевич бурдъяськиз, ӝытлы быдэ 2-3 выль верос гожъяз. Котькуд учырез лыдӟисезлэн синъёсыныз учкыны но капчи, ӵошен поръяса инкуазен тодматскон выллем, мадьыны тыршиз. Озьы быдэс книга люкаськиз – оглом 52 очеркъёс. Николай Ильминских понна та нырысетӥез калыклы гожтэм книгаез луиз. Солэн кылъёсызъя, азьланяз эшшо 10-15 та выллем книга поттыны луоз ай, уго Удмуртиын инкуазь узырлык туж трос. Книгаез яркыт суредъёсын, буёло карыны издательствоысь дизайнер Анна Закревская юрттӥз. Со но мылысь-кыдысь ужез борды басьтӥськиз. Пойшуръёслэсь, нымы-кибыослэсь, будосъёслэсь туспуктэмъёссэс сяна, пӧртэм улон вадесъёссэс возьматыны тыршиз. Озьы чебер, кие кутымон, капчи, валамон но пушказ кыскись книга пӧрмиз. Нош Удмуртия эшшо одӥг тодӥсь-валась, быгатонлыко нылпи авторен узырмиз. Книгапоттоннилэн кивалтӥсез Юрий Кузнецов пусйиз, «Почтовый ящик медведя» книга туала улонын туж шер пумиськылӥсь учыр, малы ке шуоно тросэз авторъёс мукет кылъёсын потэм энциклопедиосты берыктон бордынгес тыршо. « Со зэмзэ но дуно - шедьтыны сыӵе авторез, кылдытыны текстовой материал, иллюстративной материал. Татын удмурт издательёслы шунтӥз-а, мар-а шуом, быгатӥмы сыӵе бадӟым ужез быдэстыны. Зэмзэ но, мон малпасько та книга быдэс Россилы адӟиськытэк уз кыльы, малы ке шуоно зэмзэ но та выллем книгаос туж шер, туж ӧжыт » Юрий Кузнецов, «Удмуртия» книгапоттоннилэн кивалтӥсез Солэн кылъёсызъя, книга пиналъёслы сяна, мӧйыослы но туж тунсыко луоз, тросэз будосъёс, пӧйшуръёс шоры мукет синмын учкыны но соосты выльысь усьтыны юрттоз. « Туж оскисько, та книга потэмен, милям та выль нылпи автормы бурдъяськоз но тани та ужзэ азьланьтоз шуыса, нош мылкыдыз солэн вань » Юрий Кузнецов, «Удмуртия» книгапоттоннилэн кивалтӥсез Книга ӟуч кылын 1 сюрс 100 экземплярен потӥз. Сое книгапоттоннилэн лавкаысьтыз басьтыны луоз. Тодэ вайытом, Ижкарын ляб адӟись пиналъёслы биологияя нырысетӥ учебник кылдытӥзы. Тегъёс: книгаос Удмуртия инкуазь Ижкар Лулчеберет  